b'\n_START_ARTICLE_\nVilniaus arkivyskupija\n_START_PARAGRAPH_\nVilniaus arkivyskupija \xe2\x80\x93 1925 m. sudaryta vyskupija. Viena i\xc5\xa1 septyni\xc5\xb3 Lietuvos vyskupij\xc5\xb3, geografi\xc5\xa1kai apimanti vien\xc4\x85 i\xc5\xa1 dviej\xc5\xb3 Lietuvos ba\xc5\xbenytini\xc5\xb3 provincij\xc5\xb3. Arkivyskupijos kurija \xc4\xafsik\xc5\xabrusi \xc5\xa0ventaragio g. 4, LT-01122 Vilnius.\n_START_SECTION_\nIstorija\n_START_PARAGRAPH_\n1925 m. vasario 10 d. Lenkija sudar\xc4\x97 konkordat\xc4\x85 su Vatikanu. Vilniaus vyskupija paskelbta arkivyskupija ir tapo viena i\xc5\xa1 5 Lenkijos ba\xc5\xbenytini\xc5\xb3 provincij\xc5\xb3. Jai paskirtos sufraganin\xc4\x97s Lom\xc5\xbeos ir Pinsko vyskupijos._NEWLINE_Vakaruose sutapo su administracine linija, perskyrusia Lietuvos ir Lenkijos valstybes, rytuose \xe2\x80\x93 su Lenkijos ir SSRS siena, pietuose \xe2\x80\x93 Belsko ir Briansko dekanatai, taip pat Derevnos ir Nalibok\xc5\xb3 parapijos prijungtos, prie Pinsko vyskupijos. I\xc5\xa1 Lietuvos Respublikos teritorijoje likusios Vilniaus vyskupijos dalies 1926 m. sudaryta Kai\xc5\xa1iadori\xc5\xb3 vyskupija. Be to, Vilniaus arkivyskupijai atiteko 1920 m. Lenkijos u\xc5\xbeimtos \xc5\xbdemai\xc4\x8di\xc5\xb3 vyskupijos Zaras\xc5\xb3 dekanato 6 parapijos su 7 filijomis ir Minsko vyskupijos 4 parapijos._NEWLINE_Naujoji arkivyskupija suskirstyta \xc4\xaf 25 dekanatus (be karini\xc5\xb3), tur\xc4\x97jo 401 ba\xc5\xbeny\xc4\x8di\xc4\x85._NEWLINE_Paskelbus konkordat\xc4\x85 ir reikalaujant kapitulai, Vilniaus vyskupas Jurgis Matulaitis pasitrauk\xc4\x97 i\xc5\xa1 pareig\xc5\xb3. 1926 m. Vilniaus arkivyskupu paskirtas Romualdas Jalb\xc5\xbeikovskis skatino lietuvi\xc5\xb3 lenkinimo per ba\xc5\xbeny\xc4\x8di\xc4\x85 politik\xc4\x85. Kapituloje (6 prelatai, 6 kanauninkai) nebuvo n\xc4\x97 vieno lietuvio. Net visi\xc5\xa1kai lietuvi\xc5\xa1kose parapijose b\xc5\xabdavo ir lenki\xc5\xa1kos pamaldos, pamokslai. Kunigai, lietuvyb\xc4\x97s \xc5\xbeadintojai, Lenkijos vald\xc5\xbeios buvo persekiojami, tardomi, kalinami. 1927 m. suimta ir u\xc5\xbedaryta \xc4\xaf kal\xc4\x97jim\xc4\x85 14 lietuvi\xc5\xb3 kunig\xc5\xb3. U\xc5\xbe lietuvi\xc5\xa1k\xc5\xb3 pavard\xc5\xbei\xc5\xb3 nelenkinim\xc4\x85 ba\xc5\xbeny\xc4\x8dios metrik\xc5\xb3 knygose 1937 m. rugs\xc4\x97jo 14 d. kunigas Baltazaras Budreckas nuteistas m\xc4\x97nes\xc4\xaf, o Petras Prunskis \xe2\x80\x93 2 savaites kal\xc4\x97ti. Keli aktyvesni lietuviai kunigai i\xc5\xa1tremti \xc4\xaf nepriklausom\xc4\x85 Lietuv\xc4\x85, kiti d\xc4\x97l nuolatini\xc5\xb3 persekiojim\xc5\xb3 patys pasitraukdavo._NEWLINE_Vilniaus kunig\xc5\xb3 seminarijoje nuo 1905 m. \xc4\xafvestos lietuvi\xc5\xb3 kalbos pamokos buvo neprivalomos. Seminarijos profesoriai lenkai lietuvi\xc5\xb3 kalb\xc4\x85 laik\xc4\x97 \xc5\xbeemesn\xc4\x97s kategorijos, negerb\xc4\x97 lietuvi\xc5\xb3 kult\xc5\xabros. Kunig\xc5\xb3 iniciatyva Vilniaus vyskupijoje \xc4\xafsteigtos lietuvi\xc5\xb3 kult\xc5\xabrin\xc4\x97s ir \xc5\xa1vietimo organizacijos \xe2\x80\x93 Lietuvi\xc5\xb3 \xc5\xa0v. Kazimiero draugija jaunimui aukl\xc4\x97ti ir globoti (1925\xe2\x80\x931937 m.; 1935 m. tur\xc4\x97jo apie 477 skyrius), \xc5\xa1vietimo draugija \xe2\x80\x9eRytas" (1922\xe2\x80\x931938) \xe2\x80\x93 Lenkijos vald\xc5\xbeios persekiota, trukdyta joms veikti. 1936 m. dauguma \xc5\xa1i\xc5\xb3 draugij\xc5\xb3 skyri\xc5\xb3 u\xc5\xbedaryti. 1939 m. arkivyskupijoje buvo 371 parapija, taip pat 8 karin\xc4\x97s ir 8 ryt\xc5\xb3 apeig\xc5\xb3 parapijos, 110 filij\xc5\xb3, 549 kunigai bei 105 kunigai vienuoliai. Veik\xc4\x97 24 vyr\xc5\xb3 ir 19 seser\xc5\xb3 vienuolyn\xc5\xb3. 1938 m. arkivyskupijos kurija leido periodinius leidinius lenk\xc5\xb3 kalba._NEWLINE_Lenkij\xc4\x85 u\xc5\xbe\xc4\x97mus Vokietijos ir SSRS kariuomen\xc4\x97ms, 1939 m. spalio m\xc4\x97n. dalis Vilniaus kra\xc5\xa1to perduota Lietuvai (i\xc5\xa1 viso 70 parapij\xc5\xb3). Kita Vilniaus vyskupijos teritorija buvo kontroliuojama SSRS (Baltarusijos) ir Vokietijos. Vilniaus arkivyskupijos hierarchija lietuvi\xc5\xb3 at\xc5\xbevilgiu buvo nusiteikusi prie\xc5\xa1i\xc5\xa1kai. Svarbiausios Vilniaus ba\xc5\xbeny\xc4\x8dios da\xc5\xbenai tapdavo antilietuvi\xc5\xa1k\xc5\xb3 manifestacij\xc5\xb3 vietomis, jose neleista laikyti lietuvi\xc5\xa1k\xc5\xb3 pamald\xc5\xb3. V\xc4\x97liau popie\xc5\xbeiaus nuncijaus \xc4\xafkalb\xc4\x97tas Romualdas Jalb\xc5\xbeikovskis nusileido. 1939 m. gruod\xc5\xbeio 3 d. prad\xc4\x97tos laikyti pamaldos lietuvi\xc5\xb3 kalba \xc5\xa0v. Jon\xc5\xb3 ba\xc5\xbeny\xc4\x8dioje. 1940 m. gegu\xc5\xbe\xc4\x97s 18 d. kapitulos pos\xc4\x97dyje nutarta leisti lietuvi\xc5\xa1kas pamaldas Vilniaus katedroje, \xc5\xa0v. Dvasios ir \xc5\xa0v. Jok\xc5\xabbo ba\xc5\xbeny\xc4\x8diose. Aneksavus Lietuv\xc4\x85, jai 1940 m. lapkri\xc4\x8dio 6 d. perduotos \xc5\xa0ven\xc4\x8dioni\xc5\xb3, Tvere\xc4\x8diaus, Aduti\xc5\xa1kio, Dieveni\xc5\xa1ki\xc5\xb3, Marcinkoni\xc5\xb3 ir Druskinink\xc5\xb3 apylink\xc4\x97s. Lietuvai priklaus\xc4\x97 86 parapijos (117 ba\xc5\xbeny\xc4\x8di\xc5\xb3)._NEWLINE_1940 m. liepos 9 d. Me\xc4\x8dislovas Reinys pakeltas arkivyskupu ir paskirtas Vilniaus arkivyskupo pad\xc4\x97j\xc4\x97ju, ta\xc4\x8diau kapitula ir pats arkivyskupas jam buvo prie\xc5\xa1i\xc5\xa1ki. Dar 1940 m. konfiskuoti vyskupo r\xc5\xabmai. 1941 m. bol\xc5\xa1evikai su\xc4\x97m\xc4\x97 ir i\xc5\xa1tr\xc4\x97m\xc4\x97 dar Lenkijos vald\xc5\xbeios persekiot\xc4\x85 kunig\xc4\x85 P. Prunsk\xc4\xaf (1942 m. gruod\xc5\xbeio 7 d. \xc5\xbeuvo Altajuje). 1941 m. Vokietijai u\xc5\xbepuolus SSRS, \xc5\xbeuvo 12 Vilniaus arkivyskupijos kunig\xc5\xb3. 1941 m. rugs\xc4\x97jo 21 d. Vilniaus arkivyskupas \xc4\xafpareigotas valdyti ir Vokietijos u\xc5\xbeimtas Minsko vyskupijos bei Mogiliovo arkivyskupijos dalis. 1942 m. kovo 3 d. hitlerininkai are\xc5\xa1tavo Vilniaus kunig\xc5\xb3 seminarijos profesorius ir 15 Vilniaus arkivyskupijos kunig\xc5\xb3, kunig\xc5\xb3 seminarij\xc4\x85 u\xc5\xbedar\xc4\x97. 1942 m. kovo 22 d. arkivyskupas Romualdas Jalb\xc5\xbeikovskis i\xc5\xa1ve\xc5\xbetas \xc4\xaf Marijampol\xc4\x99. 1942 m. bir\xc5\xbeelio 18 d. Me\xc4\x8dislovas Reinys paskirtas Vilniaus arkivyskupijos rezidentiniu vyskupu. Kapitula jam visaip trukd\xc4\x97 vykdyti pareigas._NEWLINE_1942 m. viduryje hitlerininkai su\xc4\x97m\xc4\x97 50 Vilniaus arkivyskupijos kunig\xc5\xb3 Baltarusijoje ir 6 i\xc5\xa1 j\xc5\xb3 su\xc5\xa1aud\xc4\x97. 1942 m. bir\xc5\xbeelio m\xc4\x97n. Lydoje kal\xc4\x97jo 16 kunig\xc5\xb3, i\xc5\xa1 kuri\xc5\xb3 1 mir\xc4\x97, o 9 su\xc5\xa1audyti 1943 m. kovo m\xc4\x97n., kiti paleisti. 1943 m. liepos m\xc4\x97n. Gardine su\xc5\xa1audyti 4, Svislo\xc4\x8d\xc4\x97je \xe2\x80\x93 3 kunigai. Vokietijos okupacijos metais \xc5\xbeuvo 85 Vilniaus arkivyskupijos kunigai. Kalinti, bet i\xc5\xa1liko gyvi apie 40 kunig\xc5\xb3. 1942 m. rugs\xc4\x97jo 28 d. prad\xc4\x97jo veikti lietuvi\xc5\xa1ka Vilniaus kunig\xc5\xb3 seminarija (\xc4\xaf j\xc4\x85 \xc4\xafstojo apie 50 klierik\xc5\xb3), 1943 m. kovo 18 d. hitlerinink\xc5\xb3 u\xc5\xbedaryta._NEWLINE_Po Antrojo pasaulinio karo Vilniaus arkivyskupija ap\xc4\x97m\xc4\x97 ne tik dal\xc4\xaf Lietuvos, bet ir Baltarusijos bei Lenkijos teritorijos. Baltarusijoje buvo 273 ba\xc5\xbeny\xc4\x8dios, Lenkijoje \xe2\x80\x93 51 parapija. \xc4\xae Vilni\xc5\xb3 gr\xc4\xaf\xc5\xbe\xc4\x99s metropolitas Romualdas Jalb\xc5\xbeikovskis 1945 m. sausio 27 d. suimtas, liepos 9 d. i\xc5\xa1vyko \xc4\xaf Balstog\xc4\x99. I\xc5\xa1 ten vald\xc4\x97 Lenkijai priklausiusi\xc4\x85 arkivyskupijos dal\xc4\xaf. 1945 m. Balstog\xc4\x97je \xc4\xafsteigta kunig\xc5\xb3 seminarija. Baltarusijos dalyje neliko jokios diecezin\xc4\x97s administracijos, tr\xc5\xabko dvasinink\xc5\xb3, kunig\xc5\xb3, seminarijos nebuvo. Dauguma ba\xc5\xbeny\xc4\x8di\xc5\xb3 u\xc5\xbedaryta. 1947 m. bir\xc5\xbeelio 12 d. suimamas Me\xc4\x8dislovas Reinys (mir\xc4\x97 1953 m. lapkri\xc4\x8dio 08 d. Vladimiro kal\xc4\x97jime). Pokario metais vien Vilniuje u\xc5\xbedarytos 23 ba\xc5\xbeny\xc4\x8dios ir katedra, politiniais motyvais represuota apie 20 arkivyskupijos kunig\xc5\xb3. 1991 m. gruod\xc5\xbeio 24 d. Vilniaus arkivyskupija tapo viena i\xc5\xa1 dviej\xc5\xb3 Lietuvos ba\xc5\xbenytini\xc5\xb3 provincij\xc5\xb3. 1992 m. pabaigoje veik\xc4\x97 98 ba\xc5\xbeny\xc4\x8dios, 25 i\xc5\xa1 j\xc5\xb3 buvo aptarnaujamos i\xc5\xa1 kitur atvykstan\xc4\x8di\xc5\xb3 kunig\xc5\xb3.'